Advarsel: Stærke billeder i tv-klippet herover

---------------------------

Kender du soldaten? Så tip os på mail til 1224@eb.dk eller sms/mms til 1224 (alm. takst)

Det, der skulle have været en pompøs fejring af Prins Henrik, endte i dag som en frygtelig kanonulykke.

Der lød et enormt brag, da den 26-årige danske overkonstabel blev blæst ned af en kanon ved Kronborg Slot i Helsingør.

Det viser en privat videooptagelse af kanonulykken, som Ekstra Bladet er kommet i besiddelse af.

- Det var forfærdeligt. Jeg så manden, der rensede kanonen, falde ned, siger Robin Wang, der overværede og filmede hele den dramatiske episode, til Ekstra Bladet.

Den unge soldat havde - helt efter reglerne - netop stampet en krudtpose ned i en af kanonerne, da et skud, af uvisse årsager, pludselig gik af i utide.

Ville køle kroppen ned med vand

Robin Wang og de andre tilskuere måtte se chokeret til, da soldaten faldt omkring otte meter ned. Vidnerne reagerede kraftigt på ulykken. Tilskuerne gispede chokeret, og børn begyndte at græde:

- Der var utrolig meget røg, så vi løb ned til ham, og der var mange folk, der kom løbende med vand, for at køle hans krop ned, siger vidnet.

Robin Wang er kineser og bosat i Malmö, hvor han er selvstændig. Han var sammen med sine kammerater, da kanonulykken pludselig skete.

- Han bevægede sig slet ikke. Fuldstændig som en død person, så vi vidste ikke, om han overhovedet var i live, siger Robin Wang.

Soldaten begyndte kort efter at bevæge sine ben, og en ambulance var hurtigt på stedet. Den unge mand blev indlagt til behandling på Rigshospitalet:

- Så vidt jeg er orienteret, har han pådraget sig læsioner fra selve faldet, og derudover har han brandskader på benene fra lårene og ned. Da han blev fløjet til Rigshospitalet, var han ved bevidsthed, siger kaptjan Arne Dyring til Ekstra Bladet.